PMIndiaData/PMIndiaSum huggingface dataset:
पंतप्रधानांनी श्री गुरू नानक देवजींच्या प्रकाश पर्वानिमित्त जनतेना दिल्या शुभेच्छा

पंतप्रधान, श्री नरेंद्र मोदी यांनी श्री गुरु नानक देवजींच्या प्रकाश पर्वानिमित्त जनतेला शुभेच्छा दिल्या आहेत. श्री गुरू नानक देवजींच्या प्रकाश पर्वाच्या विशेष प्रसंगी, श्री मोदी यांनी त्यांच्या पवित्र विचारांचे आणि उदात्त आदर्शांचे स्मरण केले आहे. आपल्या ट्विट संदेशात पंतप्रधान म्हणाले; "श्री गुरू नानक देवजींच्या प्रकाश पर्वाच्या विशेष प्रसंगी, मी त्यांच्या पवित्र विचारांचे आणि उदात्त आदर्शांचे स्मरण करतो. एक न्यायी, दयाळू आणि सर्वसमावेशक समाजाची त्यांची दृष्टी आपल्याला प्रेरणा देते. श्री गुरु नानक देवजी यांनी इतरांची सेवा करण्यावर दिलेला भरही प्रेरक आहे."
राष्ट्रीय विज्ञान दिनानिमित्त पंतप्रधानांनी वैज्ञानिक आणि विज्ञान प्रेमींना दिल्या शुभेच्छा; सर सी. व्ही. रमन यांच्या विज्ञान क्षेत्रातील योगदानाबद्दल त्यांचे स्मरण केले

पंतप्रधान नरेंद्र मोदी यांनी राष्ट्रीय विज्ञान दिनानिमित्त वैज्ञानिक आणि विज्ञान प्रेमींना शुभेच्छा दिल्या आहेत. तसेच सर सी. व्ही. रमन यांच्या विज्ञान क्षेत्रातील योगदानाबद्दल, त्यांचे स्मरण केले. “राष्ट्रीय विज्ञान दिनानिमित्त वैज्ञानिक आणि विज्ञान प्रेमींना शुभेच्छा. आपल्या देशात संशोधन आणि नवीन शोधांची भावना जागृत राहो” असे पंतप्रधानांनी म्हटले आहे. “आम्ही खूप अभिमानाने “विज्ञान क्षेत्रात सर सी. व्ही. रमन यांच्या समृद्ध आणि चीरस्थायी योगदानाचे स्मरण करतो. ते तरुणांसाठी मोठे प्रेरणा स्त्रोत आहेत” असेही पंतप्रधानांनी म्हटले आहे. (Release ID :136965)
कोरोनाविरुद्धच्या लढाईत 130 कोटी देशवासीयांनी दाखवलेली संकल्पशक्ती हे नव्या भारताच्या सामर्थ्याचे अभिलक्षण आहे: पंतप्रधान

नवी दिल्ली, 12 एप्रिल 2022 जगातील सर्वात विशाल मोफत लसीकरण असो किंवा वैद्यकीय पायाभूत सुविधांचा विकास असो, आरोग्याच्या क्षेत्रात भारत नवे मानदंड प्रस्थापित करत आहे, असे पंतप्रधान नरेंद्र मोदी यांनी म्हटले आहे. 130 कोटी नागरिकांनी कोरोनाविरुद्धच्या लढाईत दाखवलेली संकल्पशक्ती ही नव्या भारताच्या सामर्थ्याचे द्योतक आहे, असे पंतप्रधानांनी म्हटले आहे. ट्वीट संदेशामध्ये पंतप्रधान म्हणाले; "कोरोनाविरोधी लढाईत 130 करोड देशवासियांनी ज्या संकल्पशक्तीची ओळख करून दिली आहे, ती नवीन भारताच्या सामर्थ्यशक्तीची ओळख आहे. स्वदेशी लसनिर्मिती करत विश्वातील सर्वात विशाल मोफत लसीकरण अभियान, अथवा वैद्यकीय सेवासुविधांचा विकास भारत आरोग्याच्या क्षेत्रात नित्य नूतन मानदंड प्रस्थापित करत आहे."
औषधी रोपांच्या क्षेत्रांमध्ये भारत आणि पेरू यांच्या सहकार्य सामंजस्य करारावरील स्वाक्षरींना  मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत औषधी रोपांच्या क्षेत्रांमध्ये भारत आणि पेरू यांच्यातील सहकार्य सामंजस्य करारावर केलेल्या स्वाक्षरींना मान्यता देण्यात आली. हा सामंजस्य करार आयुष मंत्रालयाच्या राष्ट्रीय औषधी रोपे मंडळ, आणि पेरूच्या आरोग्य मंत्रालयाच्या राष्ट्रीय आरोग्य संस्थेच्या दरम्यान करण्यात आला आहे. मुख्य प्रभाव: या सामंजस्य आणि सहकार्य करारामुळे उभय देशांमध्ये असलेल्या औषधी रोपांसंबंधीच्या ज्ञानाचे आदान-प्रदान करता येणार आहे. तसेच समृद्ध जैव विविधतेवर आधारित स्वदेशी आणि पारंपरिक औषध प्रणालीचा उपयोग करणे शक्य होणार आहे. यामुळे दोन्ही देशांमधील मैत्रीपूर्ण संबंध अधिक दृढ होण्यास मदत होणार आहे. या सामंजस्य करारामुळे भारत आणि पेरू यांच्या दरम्यान सहकार्याची सुनियोजित रूपरेषा तयार करता येणार आहे. अंमलबजावणी आणि लक्ष्य: या सामंजस्य करारानुसार दोन्ही देशांनी कोणताही वित्तीय लाभ कमावणे अपेक्षित नाही. मात्र औषधी रोपे, औषधी वनस्पतींच्या मदतीने पारंपरिक पद्धतीने केले जाणारे उपचार यांच्याविषयी संशोधन, प्रशिक्षण, ही माहिती अभ्यासक्रमामध्ये समाविष्ट करणे, उभय देशांमध्ये संबंधित संस्थांनी संमेलने आणि बैठकांचे आयोजन करणे, असे कार्य करण्यात येणार आहे. यासाठी आवश्यक तो निधी आयुष मंत्रालयामार्फत देण्यात येणार आहे. पृष्ठभूमी: जैव विविधतेचा विचार केला तर भारत अतिशय समृद्ध देश आहे. भारतामध्ये अंदाजे 7 हजारांपेक्षा जास्त औषधी गुणधर्म असलेल्या वनौषधी आहेत. या औषधी वृक्षांचा वापर पारंपरिक पद्धतीने केला जातो. आयुर्वेद, युनानी, सिद्ध आणि होमिओपॅथी अशा वेगवेगळ्या उपचार पद्धतींमध्ये औषधी गुणधर्म असलेली रोपे, झाडे वापरली जातात. ही सर्व माहिती शास्त्रीय पद्धतीने नोंदवून ठेवण्याचे कामही करण्यात येत आहे. पेरू देशही जैवविविधतेने संपन्न आहे. आता या सामंजस्य करारामुळे जैव विविधतेचे लाभ उभय देशातल्या नागरिकांना घेता येतील.
जागतिक क्षय रोग दिनानिमित्त पंतप्रधानांचा संदेश

क्षयरोग मुक्त जगासाठी नेतृत्व हवं आहे, या यंदाच्या जागतिक क्षयरोग दिनाच्या संकल्पनेला अनुसरुन, क्षयरोगमुक्त चळवळीसाठी नागरिकांनी आणि संघटनांनी पुढाकार घ्यावा असे आवाहन पंतप्रधान नरेंद्र मोदी यांनी केले आहे. भारत क्षयरोगमुक्त व्हावा यासाठी केंद्र सरकार मिशन म्हणून काम करत आहे. क्षयरोगमुक्त जगासाठी 2030 हे उद्दिष्ट ठेवण्यात आले आहे तर भारताने 2025 पर्यंत क्षयरोग मुक्त होण्याचे उद्दिष्ट ठेवले आहे असे पंतप्रधानांनी आपल्या संदेशात म्हटले आहे.
कोविड-19 ची परिस्थिती हाताळण्यासाठी नेमलेल्या 11 अधिकारप्राप्त मंत्रीगटांच्या कामांचा पंतप्रधान कार्यालयाकडून आढावा

कोविड-19 च्या प्रसारामुळे निर्माण झालेली आव्हाने आणि परिस्थिती हाताळण्यासाठी केंद्र सरकारने अधिकारप्राप्त 11 मंत्रिगट तयार केले असून या सर्व गटांना विविध कामे सोपवण्यात आली आहेत. पंतप्रधान कार्यालयाच्या प्रधान सचिवांच्या अध्यक्षतेखाली आज झालेल्या बैठकीत या गटांच्या कामांचा आढाव घेण्यात आला. या आजाराचा प्रादुर्भाव आणि प्रभावाला आला घालण्यासाठी पंतप्रधान कार्यालयाकडून वेळोवेळी घेतल्या जाणाऱ्या आढावा बैठकसत्रातली ही सर्वात अलीकडच्या घडीतली बैठक होती. यावेळी विविध मंत्रिगटांनी घेतलेल्या प्रयत्नांचा प्रधान सचिवानी आढावा घेतला. जीवनावश्यक वस्तूंचा पुरवठा आणि व्यवस्थापन याच्याशी संबंधित प्रश्न, या साखळीत सहभागी सर्वांच्या मदतीने सोडवणे, सामाजिक अंतर राखून शेतकऱ्यांना त्यांची उत्पादने आणि पिके काढण्याबाबत मदत करणे, या संदर्भात केंद्रीय गृह मंत्रालयाने दिलेल्या सर्व मार्गदर्शक सूचना खालच्या स्तरापर्यंत पोहचवणे आणि जनतेमध्ये विश्वास निर्माण करण्यासाठीच्या उपाययोजना करणे, यावर चर्चा झाली. त्याशिवाय, कोरोनाच्या चाचण्या करताना प्रोटोकॉल आणि पद्धती पाळण्याबद्दल देखील, यावेळी चर्चा होऊन, त्याविषयी समाधान व्यक्त करण्यात आले. आतापर्यंत देशात प्रोटोकॉलनुसार 1,45,916 चाचण्या करण्यात आल्या आहेत. या लॉकडाऊनचा सर्वाधिक फटका बसलेले स्थलांतरित मजूर आणि बेघर लोकांसाठी तातडीने निवाऱ्याची सोय करण्याचे निर्देश सर्व राज्यांच्या मुख्य सचिवांना देण्यात आले आहेत. त्यासोबतच, त्यांच्या व्यवस्थेच्या कामाविषयीची सद्यस्थिती जाणून घेण्यासाठी केंद्र सरकार सातत्याने राज्ये आणि जिल्हा प्रशासकाच्या संपर्कात आहे. PPE चे उत्पादन युद्धपातळीवर सुरु असून आरोग्य कर्मचाऱ्यांच्या क्षमता बांधणीचेही काम होत आहे. स्वयंसेवी संस्था आणि समाजिक गटांचे एकत्रीकरण करण्यात आले आहे. कामांचे दुहेरीकरण आणि गोंधळ टाळण्यासाठी, स्वयंसेवी संस्था आणि जिल्हा प्रशासनाच्या कामात व संसाधनात सुसूत्रता आणावी अशी सूचना प्रधान सचिवांनी केली. पीएम गरीब कल्याण योजनेअंतर्गत कल्याणकारी योजना आणि आर्थिक मदतीचे पैकेज गरिबांपर्यंत पोहचवण्याच्या प्रक्रियेचाही यावेळी आढावा घेण्यात आला. उचित लाभार्थ्यांपर्यंत योजनेचे लाभ पोहचवण्याच्या दृष्टीने डेटा आणि आकडेवारी अचूक असणे अत्यंत आवश्यक आहे, असे प्रधान सचिव यावेळी म्हणाले. सरकार या काळात करत असलेल्या उपाययोजना, आजाराविषयीची माहिती आणि उचललेल्या पावलांची माहिती समाजातल्या शेवटच्या घटकापर्यंत पोहचवण्यासाठी प्रादेशिक भाषांमधून जनसंपर्क साधण्यावर यावेळी भर देण्यात आला. तंत्रज्ञान आणि डेटा व्यवस्थापन क्षेत्रातल्या प्रयत्नांविषयी बोलतांना आरोग्य सेतू APP सुरु करण्याबद्दल समाधान व्यक्त करण्यात आले तसेच हे APP अधिकाधिक लोकांपर्यंत पोहचवण्यासाठी प्रयत्न करण्याची गरज व्यक्त करण्यात आली. पंतप्रधान कार्यालयाचे वरिष्ठ अधिकारी आणि इतर मंत्रालयाचे अधिकारी या बैठकीला उपस्थित होते.
भारत आणि  जॉर्जिया यांच्यात हवाई सेवा कराराला केंद्रीय मंत्रिमंडळाची मंजुरी

भारत आणि जॉर्जिया यांच्यात नव्या आंतरराष्ट्रीय नागरी हवाई सेवा संघटनेच्या मानकांनुसार कराराला पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मंजुरी देण्यात आली. सध्या या दोन्ही देशांदरम्यान कोणतीही हवाई सेवा सुरू नाही. हवाई वाहतूक क्षेत्रातील नव्या घडामोडींना विचारात घेऊन दोन्ही देशांदरम्यान हवाई संपर्क सुधारण्यासाठी हा करार करण्यात आला आहे.
पंतप्रधान नरेंद्र मोदी यांच्या अध्यक्षतेखालील मंत्रिमंडळाची भारत आणि उझबेकिस्तान दरम्यान पर्यटन क्षेत्रातील सामंजस्य कराराला मंजुरी

पंतप्रधान नरेंद्र मोदी यांच्या अध्यक्षतेखालील मंत्रिमंडळाने भारत आणि उझबेकिस्तान दरम्यान पर्यटन क्षेत्रातील सामंजस्य कराराला मंजुरी दिली. उझबेकिस्तानच्या अतिमहत्त्वाच्या व्यक्तींच्या भारत भेटीदरम्यान 1 ऑक्टोबर रोजी या करारावर स्वाक्षरी होईल. फायदे:- ह्या करारामुळे दोन्ही देशातील पर्यटन क्षेत्रातील सहकार्याला चालना मिळेल तसेच उझबेकिस्तानमधून येणाऱ्या पर्यटकांत वाढ होईल ज्यामुळे आर्थिक विकास आणि रोजगाराला चालना मिळेल. यामुळे दोन्ही देशातील पर्यटन क्षेत्रातील दीर्घकालीन सहकार्य वाढीस लागेल. हा सामंजस्य करार ठरवलेली उद्दिष्टे पार पाडण्यासाठी सर्वोत्तम उपायांची चाचणी करेल.
झारखंड  दिनानिमित्त पंतप्रधानांच्या   झारखंडच्या  नागरिकांना  शुभेच्छा

पंतप्रधान नरेंद्र मोदी यांनी झारखंडमधील जनतेला राज्य स्थापन दिनानिमित्त शुभेच्छा दिल्या आहेत. “झारखंड के स्थापना दिवस पर राज्य की जनता को हार्दिक शुभकामनाएं। झारखंडच्या जनतेला राज्य दिनानिमित्त शुभेच्छा ! मी प्रार्थना करतो की झारखंड प्रगती आणि समृद्धतेची नवी उंची गाजवेल. ” असे पंतप्रधानांनी म्हंटले .
लालकृष्ण अडवाणी जी यांच्या वाढदिवसानिमित्त पंतप्रधानांकडून शुभेच्छा

पंतप्रधान नरेंद्र मोदी यांनी लालकृष्ण अडवाणी जी यांना त्यांच्या वाढदिवसानिमित्त शुभेच्छा दिल्या आहेत. एका ट्विटमध्ये पंतप्रधान म्हणाले; "आदरणीय अडवाणीजींना वाढदिवसाच्या हार्दिक शुभेच्छा. त्यांना निरामय दीर्घायुष्य लाभो. लोकांचे सक्षमीकरण आणि आपला सांस्कृतिक ठेवा वृद्धिंगत करण्यासाठी त्यांनी केलेल्या असंख्य प्रयत्नांसाठी देश त्यांचा ऋणी आहे. त्यांच्या विद्वत्तापूर्ण कार्यासाठी आणि समृद्ध विचारधारेसाठी त्यांचा सर्वत्र आदर केला जातो."
रामकृष्ण मठाचे स्वामी शिवमयानंदजी महाराज यांच्या निधनाबद्दल पंतप्रधानांनी व्यक्त केला शोक

नवी दिल्ली, 12 जून 2021 पंतप्रधान नरेंद्र मोदी यांनी रामकृष्ण मठातील स्वामी शिवमयानंदजी महाराज यांच्या निधनाबद्दल शोक व्यक्त केला आहे. “रामकृष्ण मठाचे स्वामी शिवमयानंदजी महाराज यांच्या निधनाबद्दल दुःख झाले आहे. त्यांनी आपले जीवन सामाजिक सक्षमीकरणासाठी समर्पित केले. भारतीय संस्कृती आणि अध्यात्म या क्षेत्रातील त्यांचे योगदान कायम लक्षात राहील. ओम शांती!”, असे पंतप्रधानांनी ट्विट मध्ये म्हटले आहे.
नेपाळचे उपपंतप्रधान आणि परराष्ट्रमंत्री कमल थापा यांनी घेतली पंतप्रधानांची भेट

नेपाळचे उपपंतप्रधान आणि परराष्ट्र मंत्री कमल थापा यांनी आज पंतप्रधान नरेंद्र मोदी यांची भेट घेतली. नेपाळचे उपपंतप्रधान आणि परराष्ट्र मंत्री म्हणून पदभार स्विकारल्याबद्दल पंतप्रधानांनी थापा यांचे अभिनंदन केले. तसेच नेपाळच्या नव्या सरकारला पंतप्रधानांनी शुभेच्छा दिल्या. यावेळी थापा यांनी नेपाळच्या विकासाबाबत पंतप्रधानांना माहिती दिली. नेपाळ एकसंध, एकात्मिक, स्थिर आणि प्रगतीशील असावा, अशी भारताची इच्छा असून नेपाळच्या जनतेबरोबर मैत्रीपूर्ण नाते दृढ करण्यासाठी भारत कटिबध्द आहे, असा पुनरुच्चार पंतप्रधान नरेंद्र मोदी यांनी यावेळी केला.
पंतप्रधानांच्या  हस्ते राष्ट्रीय पोलिस स्मारक राष्ट्राला समर्पित : सुभाष चंद्र बोस यांच्या नावे पुरस्कार जाहीर

पंतप्रधान, श्री नरेन्द्र मोदी यांनी आज राष्ट्रीय पोलीस स्मृती दिनानिमित्त, राष्ट्रीय पोलिस स्मारक राष्ट्राला समर्पित केले. आपत्ती निवारण मोहिमांमध्ये सहभागी झालेल्यांना गौरविण्यासाठी पंतप्रधानांनी सुभाषचंद्र बोस यांच्या नावाने एक पुरस्कार जाहीर केला. आपत्ती काळात लोकांचे जीव वाचविणे आणि त्यांना प्राप्त परिस्थितीत धैर्य देणे अशा बहादुरीची कामे करणाऱ्या व्यक्तींना हा पुरस्कार प्रत्येक वर्षी जाहीर केला जाईल. नरेन्द्र मोदी यांनी राष्ट्रीय पोलिस स्मारक येथे शहीदांना श्रद्धांजली अर्पण केली. हॉट स्प्रिंग्सच्या घटनेच्या तीन जिवंत सदस्यांना त्यांनी सन्मानित केले. त्यांनी राष्ट्रीय पोलिस स्मारक संग्रहालयाचे उद्‌घाटन केले आणि अभ्यागतांच्या अभिप्राय पुस्तकात स्वाक्षरी केली. या प्रसंगी बोलताना पंतप्रधानांनी देशसेवेसाठी आपले जीवन समर्पित केलेल्या पोलिसांच्या धैर्याला व बलिदानाला सलाम केला. त्यांनी लडाखमधल्या हॉट स्प्रिंग्स येथे धैर्याने लढा देणाऱ्या पोलिसांच्या बलिदानाचे स्मरण करून त्यांच्या कुटुंबाप्रति आदर व्यक्त केला. राष्ट्रीय पोलीस स्मारक राष्ट्राला समर्पित केल्याबद्दल आपल्याला समाधान वाटत असल्याचे सांगतांना पंतप्रधान म्हणालेत की, “केंद्रीय पोलीस स्मृतीशिल्प” हे, पोलीस दलाची कार्यक्षमता, धैर्य आणि सेवा अभिमुखता दर्शविते. राष्ट्रीय पोलीस स्मारकातील प्रत्येक वस्तू नागरिकांना प्रेरणा देत राहील आणि पोलीस आणि निम लष्करी दलाच्या शौर्याची माहिती त्यातून नागरिकांपर्यंत पोहोचेल. पोलिस आणि निम लष्करी दल तसेच सशस्त्र सेने नी आपत्ती प्रसंगात केलेल्या त्यागामुळे, निरंतर प्रयत्नांमुळे आज राष्ट्र शांतता , सुरक्षा आणि समृद्धी बघू शकत आहेत असे पंतप्रधानांनी सांगितले. राष्ट्रीय आपत्ती प्रतिसाद दल आणि राज्य आपत्ती प्रतिसाद दलाने केलेल्या त्यागाचा आणि योगदानाचा उल्लेखही पंतप्रधानांनी केला. पोलीस आणि निम लष्करी दल आपत्ती प्रतिसाद दलाचा महत्वपूर्ण भाग असून आपत्ती काळातील त्यांचे योगदान महत्वपूर्ण असल्याचे पंतप्रधान म्हणाले. राष्ट्रीय पोलीस स्मारकाला रालोआ सरकारचे प्राधान्य होते आणि ते वेळेमध्ये पूर्ण झाले असल्याचे ते म्हणाले. राष्ट्र उभारणीमध्ये महत्वाची भूमिका बजावणाऱ्यांप्रति आदर प्रकट करण्याची सरकारची वृत्ती या स्मारकातून अधोरेखित होत असल्याचे ते म्हणाले. आपले दररोजचे कर्तव्य बजावताना तंत्रज्ञान आणि नाविन्यता स्वीकारण्याचे आवाहन पंतप्रधानांनी केले. या संदर्भात तंत्रज्ञान अत्याधुनिक दळणवळण यंत्रणा आणि अत्याधुनिक शस्त्रास्त्र यांच्या माध्यमातून पोलीस दल अद्ययावत करणाऱ्या पोलीस दल आधुनिकीकरण योजनेचा पंतप्रधानांनी उल्लेख केला. पोलीस आणि समाज यांच्यातील संबंध अधिक बळकट करण्यामध्ये पोलीस दलांची भूमिका महत्वाची असल्याचे पंतप्रधान म्हणाले. पोलीस ठाणी नागरिकांसाठी अधिकाअधिक मैत्रीपूर्ण करण्याचे आवाहन पंतप्रधानांनी यावेळी केले. राष्ट्रीय पोलीस स्मारकात केंद्रीय शिल्प, कर्तव्य बजावताना प्राणांची आहुती देणाऱ्या पोलिसांची नावं असलेली वीरता दर्शवणारी भिंत आणि शहीद पोलिसांच्या आठवणींना उजाळा देणारे संग्रहालय आहे.
वाराणसीमध्ये बांधकाम सुरु असलेला उड्डाणपूल कोसळल्यामुळे झालेल्या जीवितहानीबद्दल पंतप्रधानांकडून दुःख व्यक्त

वाराणसीमध्ये बांधकाम सुरु असलेला उड्डाणपूल कोसळल्यामुळे झालेल्या जीवितहानीबद्दल पंतप्रधान नरेंद्र मोदी यांनी दुःख व्यक्त केले आहे. पंतप्रधान म्हणाले,”वाराणसीमध्ये बांधकाम सुरु असलेला उड्डाणपूल कोसळल्यामुळे झालेल्या जीवितहानीबद्दल तीव्र दुःख झाले आहे. जखमी झालेल्यांच्या प्रकृतीत लवकर सुधारणा होवो अशी मी प्रार्थना करतो. अधिकाऱ्यांशी बोललो असून आपत्तीग्रस्तांना शक्य ती सर्व मदत पुरवण्यास सांगितले आहे. वाराणसीमध्ये बांधकाम सुरु असलेला उड्डाणपूल कोसळल्यामुळे उद्‌भवलेल्या परिस्थितीबाबत उत्तर प्रदेशचे मुख्यमंत्री योगी आदित्यनाथ यांच्याशी चर्चा केली आहे. उत्तर प्रदेश सरकार परिस्थितीवर बारीक लक्ष ठेवून आहे आणि पीडितांना मदत करत आहे.”
महाराष्ट्र सरकारमध्ये मंत्री म्हणून शपथ घेतलेल्या सर्वांचे पंतप्रधानांनी केले अभिनंदन

नवी दिल्ली, 9 ऑगस्ट 2022 महाराष्ट्र सरकारमध्ये आज मंत्री म्हणून शपथ घेतलेल्या सर्वांचे पंतप्रधान नरेंद्र मोदी यांनी अभिनंदन केले आहे. एका ट्विटमध्ये पंतप्रधान म्हणाले; “महाराष्ट्र सरकारमध्ये आज मंत्री म्हणून ज्यांनी शपथ घेतली त्या सर्वांचे अभिनंदन. प्रशासकीय अनुभव आणि सुशासन देण्याची तळमळ यांचे उत्तम मिश्रण असलेली ही टीम आहे. राज्यातील जनतेची सेवा करण्यासाठी त्यांना माझ्या शुभेच्छा.”
केंद्रीय रेल्वे राज्यमंत्री सुरेश सी. अंगडी यांच्या दुःखद निधनाबद्दल मंत्रिमंडळाच्यावतीने श्रद्धांजली

नवी दिल्ली, 24 सप्टेंबर 2020 केंद्रीय रेल्वे राज्यमंत्री सुरेश सी. अंगडी यांचे काल- दि. 23, सप्टेंबर, 2020 रोजी नवी दिल्ली येथे निधन झाले. आज केंद्रीय मंत्रिमंडळाच्यावतीने अंगडी यांना श्रद्धांजली अर्पण करण्यात आली. मंत्रिमंडळाच्यावतीने सुरेश सी. अंगडी यांच्या स्मरणार्थ दोन मिनिटांचे मौन पाळण्यात आले. यावेळी मंत्रिमंडळाने खालील प्रस्ताव मान्य केला: “केंद्रीय रेल्वे राज्यमंत्री सुरेश सी. अंगडी यांचे काल- दि. 23, सप्टेंबर, 2020 रोजी नवी दिल्ली येथे निधन झाले. त्यांच्या निधनाबद्दल मंत्रिमंडळ तीव्र दुःख व्यक्त करीत आहे. त्यांच्या निधनामुळे देशाने एक प्रमुख नेता, नामवंत शिक्षणतज्ज्ञ, प्रतिष्ठित- उत्तम खासदार आणि सक्षम प्रशासक गमावला आहे. कर्नाटकातल्या बेळगावी जिल्ह्यातल्या के.के. कोप्पा या गावात सुरेश अंगडी यांचा दि.1 जून,1955 रोजी जन्म झाला होता. त्यांनी बेळगावीच्या एस.एस.एस. समिती महाविद्यालयातून पदवी घेतली. त्यानंतर बेळगावीच्याच राजा लाखमगौडा विधी महाविद्यालयातून कायद्याची पदवी घेतली. भारतीय जनता पार्टीचे सदस्य असलेले सुरेश अंगडी 1996 मध्ये पक्षाचे बेळगावी जिल्ह्याचे उपाध्यक्ष बनले. त्यानंतर 2001 मध्ये पक्षाचे बेळगावी जिल्हाध्यक्ष म्हणून त्यांची निवड झाली. 2004 मध्ये त्यांनी बेळगाव लोकसभा मतदारसंघातून भाजपाचे उमेदवार म्हणून निवडणूक लढवली आणि प्रचंड मताधिक्क्याने विजयी झाले. 14 व्या लोकसभेचे ते पहिल्यांदा सदस्य बनले. त्यानंतर 2009, 2014 आणि 2019 या लोकसभा निवडणुकींमध्ये बेळगावीमधून सुरेश अंगडी विजयी झाले. लोकसभा सदस्य म्हणून त्यांनी वेगवेगळ्या समितींवर कार्य केले. यामध्ये अन्न, ग्राहक व्यवहार आणि सार्वजनिक वितरण विषयक नियुक्त करण्यात आलेल्या स्थायी समितीचे सदस्य म्हणून काम केले, तसेच ते मनुष्य बळ विकास आणि संरक्षण समितीचे सदस्य होते. अर्थ मंत्रालयाच्या सल्लागार समितीमध्ये सुरेश अंगडी कार्य करीत होते. तसेच निवृत्तीवेतन, वेतन आणि संसद सदस्यांचे भत्ते याविषयी नियुक्त करण्यात आलेल्या संयुक्त समितीचे सदस्य होते. केंद्रीय प्रत्यक्ष करविषयक सल्ला समिती, सभागृह समिती आणि याचिका समितीचे सदस्य म्हणूनही ते कार्यरत होते. मे 2019 मध्ये सुरेश अंगडी यांच्याकडे रेल्वे राज्यमंत्री पदाचा कार्यभार सोपविण्यात आला होता. सुरेश अंगडी अनेक सामाजिक आणि संस्कृतिक कार्यामध्ये सहभागी होत असत. उद्योग, कृषी व्यवसाय तसेच आर्थिक दृष्ट्या गरीब असलेल्या मुलांच्या शिक्षणासाठी त्यांनी विशेष कार्य केले. बेळगावी येथे सुरेश अंगडी शिक्षण प्रतिष्ठानची 2009 मध्ये स्थापना करण्यात आली असून, त्याचे ते अध्यक्ष होते. त्यांना वाचनाची आणि प्रवासाची आवड होती. सरकार आणि संपूर्ण देशाच्यावतीने शोकग्रस्त अंगडी परिवाराविषयी मंत्रिमंडळ सहसंवेदना व्यक्त करीत आहे".
पर्यायी व्यवस्थेच्या माध्यमातून विलीनीकरण करण्याची सार्वजनिक क्षेत्रातील बँकांना मंत्रिमंडळाची तत्वतः मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने पर्यायी व्यवस्थेच्या माध्यमातून विलीनीकरण करण्याची सार्वजनिक क्षेत्रातील बँकांना तत्वत: मंजुरी दिली आहे. या निर्णयामुळे मजबूत आणि स्पर्धात्मक बँका निर्माण करण्यासाठी राष्ट्रीयीकृत बँकांचे एकत्रीकरण करणे सुलभ होईल. ठळक वैशिट्ये: व्यावसायिक विचारावर मजबूत आणि स्पर्धात्मक बँकांची निर्मिती आधारित असेल. बँकांच्या मंडळाकडून हा प्रस्ताव यायला हवा. तत्वतः मंजुरी मिळालेल्या विलीनीकरण योजना पर्यायी व्यवस्थेपुढे सादर कराव्या लागतील. तत्वतः मंजुरी मिळाल्यांनतर सेबीच्या गरजेनुसार बँका पावले उचलतील. भारतीय रिजर्व बँकेशी सल्लामसलत करून केंद्र सरकार अंतिम योजना अधिसूचित करेल.
पंतप्रधान नरेंद्र मोदी आणि इंग्लंडचे पंतप्रधान बोरिस जॉन्सन यांच्यात दूरध्वनीवरून झालेले संभाषण

नवी दिल्ली, 22 मार्च 2022 पंतप्रधान नरेंद्र मोदी यांनी आज इंग्लंडचे पंतप्रधान बोरिस जॉन्सन यांच्याशी दूरध्वनीवरून बातचीत केली. युक्रेनमध्ये उद्भवलेल्या परिस्थितीबाबत दोन्ही नेत्यांनी सविस्तर चर्चा केली. या परिस्थितीशी संबंधित देशांनी शत्रुत्व सोडून द्यावे आणि चर्चा तसेच राजकीय मुत्सद्देगिरीचा मार्ग स्वीकारावा या भारताने सतत लावून धरलेल्या मागणीचा पंतप्रधान मोदी यांनी यावेळी पुनरुच्चार केला. आंतरराष्ट्रीय कायद्याविषयी भारताला असलेला आदर आणि सर्व देशांची प्रादेशिक एकात्मता आणि सार्वभौमत्व हाच समकालीन जागतिक व्यवस्थेचा पाया आहे यावर असलेल्या विश्वासाचा त्यांनी ठळकपणे उल्लेख केला. दोन्ही नेत्यांनी द्विपक्षीय हिताच्या मुद्यांबाबत चर्चा केली आणि व्यापार, तंत्रज्ञान, गुंतवणूक, संरक्षण आणि सुरक्षा तसेच दोन्ही देशांतील जनतेचे परस्पर संबंध यांच्यासह अनेक विषयांबाबत सहकार्य अधिक दृढ करण्यास वाव आहे यावर त्यांच्यात सहमती झाली. द्विपक्षीय मुक्त व्यापार कराराबाबत सध्या सुरु असलेल्या वाटाघाटींना आलेल्या सकारात्मक वेगाबद्दल पंतप्रधान नरेंद्र मोदी यांनी समाधान व्यक्त केले. दोन्ही नेत्यांमध्ये गेल्या वर्षी दूरदृश्य प्रणालीच्या माध्यमातून झालेल्या शिखर परिषदेत स्वीकारण्यात आलेल्या ‘भारत-युके मार्गदर्शक आराखडा 2030’ च्या अंमलबजावणीत होत असलेल्या प्रगतीची देखील त्यांनी प्रशंसा केली. दोन्ही नेत्यांच्या सोयीची वेळ ठरवून, पंतप्रधान जॉन्सन यांचे शक्य तितक्या लवकर भारतात स्वागत करण्याची इच्छा पंतप्रधान मोदी यांनी यावेळी बोलताना व्यक्त केली.
आंबेडकर जयंतीनिमित्त पंतप्रधानांकडून जनतेला शुभेच्छा

पंतप्रधान नरेंद्र मोदी यांनी डॉ. बाबासाहेब आंबेडकर जयंतीनिमित्त जनतेला शुभेच्छा दिल्या आहेत. ‘आंबेडकर जयंतीच्या शुभेच्छा. पूज्य बाबासाहेबांनी समाजातल्या लाखो गरीब आणि वंचितांना आशेचा मार्ग दाखविला. घटनेचे शिल्पकार म्हणून त्यांनी केलेल्या कार्याबदृदल आपण त्यांचे सदैव ऋणी राहू. सर्व देशवासियांना आंबेडकर जयंतीच्या शुभेच्छा. जय भीम!’ असे पंतप्रधानांनी आपल्या संदेशात म्हटले आहे.
पंतप्रधान वाराणसीमध्ये – बहू आयामी टर्मिनल राष्ट्राला अर्पण ; मोठ्या रस्ते प्रकल्पाचे उदघाटन

पंतप्रधान नरेंद्र मोदी यांनी आज वाराणसीला भेट दिली. त्यांनी २४०० कोटी रुपये लागत मूल्य असलेल्या प्रकल्पांची आधारशीला ठेवली., तसेच विविध रस्ते प्रकल्पांचे उदघाटन केले. पंतप्रधानांनी हे सर्व मोठे प्रकल्प राष्ट्राला अर्पण केले . त्यांनी गंगा नदीवरील बहू आयामी टर्मिनल राष्ट्राला समर्पित केले व प्रथम कार्गो कंटेनर प्राप्त केले. त्यांनी वाराणसी रिंग रोड फेज- 1 चे उद्घाटन केले आणि एनएच -56 च्या बाबतपूर-वाराणसी या विभागाच्या चार मार्गाचा विकास व बांधकाम केले. वाराणसीतील इतर विकास प्रकल्पांचीही त्यांनी आधारशीला ठेवली. मोठ्या आणि उत्साहवर्धक समारंभाला संबोधित करताना पंतप्रधान या प्रसंगी म्हणाले की, काशी, पूर्वांचल, आणि पूर्वेकडील भारतासाठी आजचा दिवस ऐतिहासिक आहे. आज संपूर्ण देश, करण्यात आलेल्या विकास प्रकल्पांचे कौतुक करीत असून, देशालासुद्धा आजचा दिवस अभूतपूर्व आहे. त्यांनी सांगितले की, आज झालेले हे विकास कार्य दशकापूर्वी पूर्ण व्हायला हवे होते. वाराणसीसह संपूर्ण देश आत्ता या विकासाचा साक्षीदार आहे तसेच पुढील पिढीच्या पायभूत सुविधांचा दृष्टिकोन, कदाचित दळणवळणाच्या माध्यमांमध्ये परिवर्तन आणू शकतो. वाराणसीतील पहिल्या अंतर्देशीय कंटेनर नौकेच्या आगमनाचा दाखला देत पंतप्रधान म्हणाले की, आत्ता पूर्व उत्तर प्रदेश जलमार्गाद्वारे बंगालच्या खाडीशी जोडला गेला आहे. त्यांनी रस्त्यांसह नमामी गंगेशी संबंधित प्रकल्पांचा आणि इतर अनेक प्रकल्पांचा उल्लेख केला, ज्या प्रकल्पांची कोनशिला आज ठेवण्यात आली. पंतप्रधानांनी सांगितले की, जलमार्गामुळे वेळ आणि पैशाची बचत होईल. रस्त्यावरची गर्दी कमी होईल तसेच भीती कमी होईल. यामुळे इंधन खर्च कमी होऊन, वाहन प्रदूषण हि कमी करण्यात येणार आहे वाराणसीसह बाबतपुर विमानतळला जोडणारा रस्ता प्रवास, सुलभतेने पर्यटकांना आकर्षित करणारा ठरेल. पंतप्रधान म्हणाले की, गेल्या चार वर्षांत आधुनिक पायाभूत सुविधा वेगाने वाढल्या आहेत. ते म्हणाले की दूरदूरच्या विमानतळ, उत्तरपूर्वीच्या काही भागांमध्ये रेल्वे जोडणी, ग्रामीण रस्ते आणि महामार्ग हे केंद्र सरकारच्या ओळखचा एक भाग बनले आहेत. नमामि गंगे प्रकल्पांतर्गत, पंतप्रधानांनी २३००० कोटी रुपयांच्या गंगा शुद्धीकरण प्रकल्पाला मंजुरी दिली आहे. गंगा नदीच्या काठावरील जवळपास सर्व खेडी हि हागणदारीमुक्त झाली आहेत. हा प्रकल्प हा केंद्र सरकारच्या गंगा नदी स्वच्छता मोहिमेचा एक भाग होता
देवी कात्यायनीची प्रार्थना करत पंतप्रधान नरेंद्र मोदी यांनी मागितले तिचे आशीर्वाद

नवरात्रीच्या सहाव्या दिवशी पंतप्रधान नरेंद्र मोदी यांनी देवी माता कात्यायनीची प्रार्थना करत सर्व भक्तांसाठी तिचे आशीर्वाद मागितले आहेत. देवी कात्यायनी ने सर्व भक्तांना आत्मबळ आणि आत्मविश्वासाचे वरदान द्यावे, असे पंतप्रधानांनी आपल्या प्रार्थनेत म्हटले आहे. देवीची स्तुती करणारे स्तोत्रही त्यांनी आपल्या ट्वीटमधून शेअर केले आहे. आपल्या ट्वीटमध्ये पंतप्रधानांनी खालील श्लोक शेअर केला आहे.; “चन्द्रहासोज्ज्वलकरा शार्दूलवरवाहना। कात्यायनी च शुभदा देवी दानवघातिनी॥ माता दुर्गेचे कात्यायनी रूप अद्भुत आणि अलौकिक आहे. आज तिची आराधना करुन प्रत्येकाला आत्मबळ आणि आत्मविश्वासाचा आशीर्वाद मिळावा, हीच माझी प्रार्थना आहे.”
रिओ पॅरालिम्पिक 2016 मधील पदक विजेत्यांचे पंतप्रधानांकडून अभिनंदन

रिओ पॅरालिम्पिक 2016 मध्ये सुवर्णपदक पटकावणाऱ्या मरीयप्पन थंग वेलू आणि कांस्य पदक विजेता वरुण सिंग भाटी यांचे पंतप्रधान नरेंद्र मोदी यांनी अभिनंदन केले आहे. मरीयप्पन आणि वरुण सिंग या दोघांनी पुरुषांच्या उंच उडी प्रकारात पदके जिंकली आहेत. “भारत आनंदित झाला आहे ! रिओ पॅरालिम्पिक 2016 मध्ये सुवर्णपदक पटकावणाऱ्या मरीयप्पन थंग वेलू आणि कांस्य पदक पटकावणाऱ्या वरुण सिंग भाटी यांचे अभिनंदन”, असे पंतप्रधानांनी म्हटले आहे.
भारत आणि रवांडा यांच्यातल्या हवाई सेवा करारावर स्वाक्षऱ्या करायला केंद्रीय मंत्रिमंडळाची मान्यता

भारत आणि रवांडा यांच्यातल्या हवाई सेवा करारावर स्वाक्षऱ्या करायला पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मान्यता देण्यात आली. भारत आणि रवांडामधे व्यापार, गुंतवणूक, पर्यटन आणि सांस्कृतिक देवाणघेवाणीला चालना देण्याची क्षमता या करारात आहे. दोन्ही देशांना सुरक्षित व्यापार संधी पुरवण्यासाठी तसेच दळणवळण वृद्धिंगत होण्यासाठी हा करार पोषक ठरणार आहे.
संविधान सभेच्या पहिल्या ऐतिहासिक बैठकीला 75 वर्षे पूर्ण झाल्यानिमित्त पंतप्रधानांनी संविधान सभेतील तत्कालीन प्रख्यात दिग्गजांना वाहिली आदरांजली

नवी दिल्ली, 9 डिसेंबर 2021 स्वतंत्र भारतातील संविधान सभेच्या पहिल्या ऐतिहासिक बैठकीला 75 वर्षे झाल्याबद्दल पंतप्रधान नरेंद्र मोदी यांनी या सभेतील तत्कालीन प्रख्यात दिग्गज व्यक्तिमत्वांना आदरांजली वाहिली आहे. ट्विट संदेशांच्या मालिकेत पंतप्रधान म्हणाले; “75 वर्षांपूर्वी आजच्याच दिवशी आपल्या संविधान सभेची पहिली बैठक झाली होती. भारताच्या विविध भागांतून, प्रतिष्ठित, वेगवेगळी पार्श्वभूमी असलेले आणि अगदी वेगवगळ्या विचारसरणी असलेले देखील लोक भारतासाठी सुयोग्य ठरेल अशी राज्यघटना प्रदान करण्यासाठी या दिवशी एकत्र आले होते. या महान व्यक्तिमत्वांना माझी आदरांजली. संविधान सभेतील सर्वात ज्येष्ठ सदस्य डॉ. सच्चिदानंद सिन्हा यांच्या अध्यक्षतेखाली संविधान सभेची पहिली बैठक झाली. आचार्य कृपलानी यांनी सभागृहाला त्यांची ओळख करून दिली आणि त्यांना अध्यक्षपद ग्रहण करण्याची विनंती केली. आपल्या संविधान सभेच्या पहिल्या ऐतिहासिक बैठकीला आज 75 वर्षे पूर्ण होत आहेत, या निमित्ताने मी माझ्या युवा मित्रांना या आदरणीय व्यक्तींच्या मेळाव्यातील घडामोडींविषयी आणि या संविधान सभेचा भाग असलेल्या तत्कालीन थोर व्यक्तिमत्वांविषयी अधिक माहिती जाणून घेण्याचा आग्रह करीन. यामुळे, आपल्याला बौद्धिकदृष्ट्या अधिक समृद्ध करणारा अनुभव मिळेल.”